ปัจจัยความเสี่ยง

ปัจจัยความเสี่ยงที่อาจส่งผลกระทบต่อบริษัทฯ มีดังนี้

1. ความเสี่ยงจากการประกอบธุรกิจ

1.1 ความเสี่ยงจากการเปลี่ยนแปลงกฎหมาย และนโยบายของรัฐบาล

เนื่องจากธุรกิจของบริษัทฯ มีลักษณะเป็นอุปสงค์ที่เกี่ยวเนื่อง (Derived Demand) กับธุรกิจอื่นๆ
ดังนั้น บริษัทฯ อาจได้รับผลกระทบเมื่อรัฐบาลมีการเปลี่ยนแปลงนโยบายในการบริหารประเทศ
หรือกฎหมายอันเกี่ยวข้องกับการประกอบธุรกิจต่างๆ ทั้งที่ควบคุมการประกอบธุรกิจโดยตรงของบริษัท
เช่น กฎหมายการควบคุมน้ำหนักการขนส่งสินค้าของรถบรรทุก
รวมถึงกฎหมายที่เพิ่มข้อจำกัดหรือเพิ่มต้นทุนทางธุรกิจให้กลุ่มลูกค้าของบริษัทฯ เช่น
กฎหมายการควบคุมการประกอบธุรกิจอสังหาริมทรัพย์ ซึ่งอาจทำให้รายได้ของบริษัทฯ
ได้รับผลกระทบตามมาเช่นกัน

1.2 ความเสี่ยงเกี่ยวกับการจัดการวัตถุดิบ

ราคาและปริมาณของปูนซีเมนต์ในตลาดเป็นปัจจัยสำคัญในการผลิตสินค้าของบริษัทฯ ดังนั้น
ความผันผวนของราคา และการขาดแคลนปูนซีเมนต์
อาจสร้างปัญหาเรื่องการบริหารต้นทุนทางการผลิตให้แก่บริษัทฯ ได้
เพื่อเป็นการรับมือกับความเสี่ยงดังกล่าว บริษัทฯ
จึงมีนโยบายทำข้อตกลงเกี่ยวกับราคากับผู้ผลิตในระยะยาว (กรณีการขายโครงการ) นอกจากนี้
ความเสี่ยงจากราคาน้ำมันที่ผันผวนอาจส่งผลกระทบต่อบริษัทฯ เนื่องจากน้ำมัน
เป็นต้นทุนหลักในการจัดส่งสินค้า ดังนั้นเพื่อเป็นการป้องกันความเสี่ยงดังกล่าว บริษัทฯ
จึงออกนโยบายเปรียบเทียบราคาค่าขนส่งตลาดตลอดเวลา
และปรับราคาค่าขนส่งหากราคาน้ำมันเปลี่ยนแปลงจนส่งผลกระทบต่อต้นทุนของบริษัทฯ

1.3 ความเสี่ยงเกี่ยวกับการผิดนัดชำระหนี้

กลุ่มบริษัทฯ มีความเสี่ยงจากกลุ่มลูกหนี้ทางการค้าจากการให้เครดิตทางการค้า
ซึ่งมีระยะเวลาการชำระเงินตามปกติ 90 - 120 วัน โดย ณ สิ้นปี 2552 กลุ่มบริษัทฯ
มีลูกหนี้ค้างชำระ 294.2 ล้านบาท ลดลงจากสิ้นปี 2551 ซึ่งมีลูกหนี้ค้างชำระ 313.9 ล้านบาท
ซึ่งการลดลงนี้เป็นการลดลงตามรายได้ที่ลดลง ประกอบกับบริษัทฯ
มีการบริหารระยะเวลาการเรียกเก็บหนี้ให้สั้นลง
ประกอบกับการปรับใช้นโยบายการให้เครดิตการค้าที่รัดกุมยิ่งขึ้น อย่างไรก็ตาม กลุ่มบริษัทฯ
ได้จัดการความเสี่ยงดังกล่าว
โดยการตั้งมาตรการการจัดเก็บหนี้ที่รัดกุมมากขึ้นด้วยการตรวจสอบสถานภาพทางการเงินของลูกค้าก่อนให้เครดิต
นอกจากนี้ บริษัทฯ ยังจัดตั้งคณะกรรมการเพื่อตรวจสอบสถานะลูกหนี้ในการประชุมสินเชื่อ
ที่จัดขึ้นทุกๆ 2 สัปดาห์

1.4 ความเสี่ยงจากการแข่งขันด้านราคา

บริษัทฯ มีความเสี่ยงจากการแข่งขันด้านราคา
โดยเฉพาะอย่างยิ่งในช่วงเวลาที่การลงทุนด้านการก่อสร้างชะลอตัว
อันส่งผลให้อุปทานสินค้าเกินความต้องการของตลาด อย่างไรก็ตาม บริษัทฯ
มีนโยบายใช้การแข่งขันด้วยคุณภาพของผลิตภัณฑ์และบริการภายใต้ราคาขายที่สมเหตุสมผลมากกว่าแข่งขันด้วยราคา
ซึ่งที่ผ่านมา ชื่อเสียงจากประสบการณ์ยาวนานในธุรกิจ และ

ตัวอย่างผลงานในโครงการก่อสร้างสำคัญระดับประเทศ ทำให้บริษัทฯ
เป็นหนึ่งในผู้ผลิตและจัดจำหน่ายที่ลูกค้าภาครัฐภาคเอกชนให้ความไว้วางใจเลือกใช้สินค้าเป็นอันดับต้นๆ
เสมอมา ขณะเดียวกัน บริษัทฯ ไม่หยุดนิ่งที่จะพัฒนาคุณภาพสินค้าและบริการ ให้

ตอบรับกับความต้องการของลูกค้าและก้าวทันกับเทคโนโลยีการก่อสร้างสมัยใหม่
เพื่อเป็นกลยุทธ์ในการขยายส่วนแบ่งการตลาด โดยไม่ต้องพึ่งพิงการแข่งขันด้านราคาเป็นสำคัญ

1.5 ความเสี่ยงจากกระบวนการขนส่งสินค้า

บริษัทฯ มีความเสี่ยงจากการส่งสินค้าให้ทันเวลา ทั้งนี้ ปัญหาทางธรรมชาติ เช่น ฝนตกหนัก น้ำท่วม
อาจทำให้การส่งสินค้าไปต่างจังหวัดล่าช้า ซึ่งทำให้ส่งผลกระทบต่อรายได้
และกระแสเงินสดของบริษัทฯ ตามมา อย่างไรก็ตาม สภาพปัญหาข้าง ต้นนั้น บริษัทฯ
สามารถเจรจากับลูกค้าโดยไม่ก่อให้เกิดต้นทุนทางการเงินให้แก่บริษัทได้

2. ความเสี่ยงทางการเงิน

การเปลี่ยนแปลงของอัตราดอกเบี้ยอาจส่งผลกระทบต่อภาระต้นทุนทางการเงินของบริษัทฯ ดังนั้น
บริษัทฯ จึงกำหนดนโยบายการบริหารความเสี่ยงดังกล่าว
โดยจัดโครงสร้างทางการเงินที่เหมาะสมกับลักษณะของเงินทุน กล่าวคือ กรณีรายจ่ายต่างๆ
ของการขยายโครงการ บริษัทฯ จะใช้แหล่งเงินทุนระยะยาว และบริษัทฯ
จะใช้แหล่งเงินกู้ระยะสั้นในกรณีเงินทุนหมุนเวียน

ณ สิ้นปี 2552 กลุ่มบริษัทฯ มีเงินกู้ยืมระยะสั้นทั้งสิ้นจากสถาบันการเงิน และ
บุคคลหรือกิจการที่เกี่ยวข้องกัน 1,305.3 ล้านบาท
ในจำนวนนี้มีส่วนของหนี้สินตามสัญญาเช่าซื้อและส่วนของหนี้สินระยะยาวจากสถาบันการเงินที่ถึงกำหนดชำระชำระภายใน
1 ปี รวมจำนวน 201.5 ล้านบาท และมีเงินกู้ยืมระยะยาวจากสถาบันการเงิน 59.4 ล้านบาท
ทั้งนี้ บริษัทฯ และ บริษัทย่อย ได้ปรับโครงสร้างหนี้กับสถาบันการเงินทุกแห่งเป็นที่เรียบร้อยแล้ว
โดยมีกำหนดเงื่อนไขการผ่อนชำระหนี้ที่สอดคล้องกับกระแสเงินสดจากการดำเนินงานของแต่บริษัท
และ / หรือ การจัดหาแหล่งเงินทุนอื่น
เพื่อนำไปชำระคืนหนี้คราวเดียวในจำนวนและกำหนดเวลาที่ตกลงกันไว้ ซึ่ง บริษัทฯ และ บริษัทย่อย
พร้อมด้วย บริษัทที่ปรึกษาการเงินอยู่ระหว่างการติดต่อขอสนับสนุนวงเงินสินเชื่อจากสถาบันการเงิน
นอกจากนี้ ในปี 2552 ยอดขายรวมของกลุ่มบริษัทฯ ลดลงจากปี 2551
เนื่องจากการลดลงของปริมาณโครงการก่อสร้างภาครัฐและภาคเอกชน และ
การชะลอตัวของภาวะเศรษฐกิจโดยรวมของประเทศซึ่งยังไม่มีสัญญาการฟื้นตัวอย่างชัดเจน
ส่งผลให้บริษัทฯ มีผลขาดทุนต่อเนื่องในปี 2552
และทำให้อัตราส่วนหนี้สินต่อส่วนของผู้ถือหุ้นปรับตัวเพิ่มขึ้นจาก 6.06 ณ สิ้นปี 2551 เป็น 9.22 ณ
สิ้นปี 2552

3. ความเสี่ยงจากการถือครองหุ้นส่วนใหญ่โดยกลุ่มทีปกรสุขเกษม

บริษัทฯ มีความเสี่ยงจากการถือหุ้นใหญ่ของกลุ่มทีปกรสุขเกษมจำนวนร้อยละ 64.31
ซึ่งจะทำให้กลุ่มทีปกรสุขเกษมสามารถควบคุมมติที่ประชุมผู้ถือหุ้นได้เกือบทั้งหมด ยกเว้นเรื่องกฎหมาย
หรือข้อบังคับของบริษัทฯ ซึ่งกำหนดให้ต้องได้รับเสียง 3 ใน 4 ส่วน ของที่ประชุมผู้ถือหุ้น ดังนั้น
ผู้ถือหุ้นรายอื่นจึงไม่อาจรวบรวมคะแนนเสียง เพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

อย่างไรก็ตาม บริษัทฯ
ได้กำหนดนโยบายถ่วงดุลอำนาจโดยจัดตั้งให้มีคณะกรรมการตรวจสอบที่เป็นกรรมการอิสระ
โดยคณะกรรมการชุดดังกล่าวจะต้องไม่มีส่วนได้ส่วนเสียต่อบริษัทฯ
และเป็นผู้ดำเนินการตรวจสอบการดำเนินงาน รวมถึงมีอำนาจพิจารณาเรื่องต่างๆ
ตามที่ได้กำหนดเพื่อผลประโยชน์ของผู้ถือหุ้นทุกคน